Numru ta' pajjiżi Ewropej ħabbru li se jkunu qegħdin jerġgħu jimponu r-restrizzjonijiet tal-Covid-19 minħabba l-firxa tal-varjant Omicron. Il-Ġermanja ħabbret li mit-28 ta' Diċembru li ġej, 10 persuni biss se jkunu jistgħu jiltaqgħu fl-istess grupp, filwaqt li n-nightclubs se jagħlqu kollha. L-awtoritajiet Ġermaniżi ħabbru wkoll li l-partiti tal-kampjonati tal-futbol tal-pajjiż se jintlagħbu bil-bibien magħluqa. Intant, l-awtoritajiet tal-Portugall ordnaw li l-bars u n-nightclubs jingħalqu u ħabbru li n-nies iridu jaħdmu mid-dar sad-9 ta' Jannar b'mod obbligatorju. Minkejja l-preżenza tal-varjant Omicron, il-Prim Ministru tar-Renju Unit, Boris Johnson, qal li mhux se jidħlu aktar restrizzjonijiet ġodda fl-Ingilterra qabel il-Milied. Madanakollu, l-Iskozja, Wales, u l-Irlanda ta' Fuq ħabbru miżuri ġodda li jipprojbixxu nies jipparteċipaw f'avvenimenti soċjali. Intant, Il-Gvern Olandiż beda lockdown strett għall-perjodu tal-Milied fejn ħwienet mhux essenzjali, bars, gyms, hairdressers u venues pubbliċi oħra se jibqgħu magħluqin sal-14 ta' Jannar. Ġew imposti ukoll restrizzjonijiet fuq ir-residenzi privati fejn issa huma biss permessi żewġ mistiednin f'kull dar. Diversi pajjiżi Ewropej resqin lejn lockdown minħabba l-varjant Omicron Dawn ir-restrizzjonijiet deħlin fis-seħħ, minħabba li fl-Ewropa hemm aktar minn 89 miljun każ ta' Covid-19, filwaqt li mietu1.5 miljun persuni li kienu infettati b'dan il-virus. B'reazzjoni għal dak li qiegħed jiġri fl-Ewropa minħabba l-varjant Omicron, l-ogħla uffiċjal tal-Organizzazzjoni Dinjija tas-Saħħa (WHO) għall-Ewropa wissa biex il-gvernijiet tal-pajjiżi Ewropej jippreparaw għal ferm aktar infezzjonijiet.